**Filologia classica**

**02 novembre 2017**

Verg. *Aen*. 9,347-350

Pectore in aduerso totum cui comminus ensem

condidit adsurgenti et multa morte recepit.

purpuream uomit ille animam et cum sanguine mixta

uina refert moriens, hic furto feruidus instat.

**348** morte w : nocte Cornutus (fr. 31 Mazz.) ap. Serv. auct. ad l.«Cornutus nocte legit et adnotauit: utrum nocte pro morte an cum multa nox esset?»

Verg. *Aen*. 11,169-171

Quin ego non alio digner te funere, Palla,

quam pius Aeneas et quam magni Phryges et quam

Tyrrhenique duces, Tyrrhenum exercitus omnis.

**169** digner w : Serv. auct. «alii *dignem* legunt iuxta ueteres ab eo quod est digno»

Verg. *Aen*. 7,96-101

Ne pete conubiis natam sociare Latinis,

o mea progenies, thalamis neu crede paratis;

externi uenient generi, qui sanguine nostrum

nomen in astra ferant, quorumque ab stirpe nepotes

omnia sub pedibus, qua Sol utrumque recurrens

aspicit Oceanum, uertique regique uidebunt.

**98** uenient **APRabcknrg**, Serv. ad v. 234, nec non ad 11,325 : ueniunt **AG**, Serv. ad l. Ps.-Prob. *GL* IV 233, 25